Lois XII de Francia

**Lois XII** ou **Luís XII de Francia** ou *Lois de Orleans*, tamén alcumado co nome de *Pai do pobo*, foi un monarca da Casa de Valois quen gobernou como rei de Francia desde 1498 ata 1515 e como rei de Nápoles desde 1501 ata 1504, nado en Blois (Francia) o 27 de xuño de 1462 e finado en París o 1 de xaneiro de 1515. Fillo de Carlos I de Orleans e María de Clèves. É coroado como rei de Francia tras falecer o seu primo Carlos VIII e sen deixar descendencia. Estivo casado con Xoana de Valois, con Ana da Bretaña, con quen tivo dúas fillas, a futura raíña de Francia Claudia (1499-1524) e Renata (1510-1575), e con María Tudor.
## Traxectoria 
[miniatura|esquerda|120px|O seu símbolo, un [porco espiño en Ruán.]]

Era fillo de Carlos I de Orleans (alcumado como *príncipe poeta*) e de María de Clèves neto do duque Lois de Valois (irmán máis novo do rei Carlos VI), que foi asasinado en 1407 polo duque Xoán Sen Medo de Borgoña e bisneto de Carlos V de Francia. En 1465 ao quedar orfo foi adoptado polo rei Lois XI, ao mesmo tempo que recibía os títulos dos  ducados de  Valois e de Orleans. Casou por primeira vez en 1476 coa princesa Xoana de Valois, filla do rei Lois XI de Francia e de Carlota de Savoia. Con este matrimonio non tivo fillos polo que Lois consegue, en 1498, que o papa Alexandre VI anule o seu primeiro matrimonio (para iso deulle ao fillo de Alexandre, César Borgia o ducado de Valentinois) baseándose en que o casamento fora imposto por Lois XI. O matrimonio foi anulado a fin de permitir que casase coa viúva de Carlos, a ex raíña consorte, Ana da Bretaña (1477-1514), que era a filla e herdeira de Francisco II da Bretaña, nunha estratexia destinada a integrar o ducado da Bretaña na monarquía francesa.

En 1484, descontento coa rexencia de Ana de Francia, participa na chamada *Guerra tola* e cae prisioneiro na batalla de Saint-Aubin-du-Cormier, en xullo de 1488. Indultado tras tres anos de prisión, segue ao seu curmán o rei Carlos VIII a Italia onde fracasará nos seus plans de conquistar o ducado de Milán, para o seu propio beneficio, durante a que seria coñecida como primeira guerra de Italia.

Casou, en segundas nupcias, o 8 de xaneiro de 1499 en Nantes coa duquesa **Ana da Bretaña**, viúva do seu primo Carlos VIII de Francia. Desta unión naceron:
* A princesa Claudia de Francia (1499 - 1524), casada en 1514 con **Francisco I de Francia **
* A princesa Renata de Francia (1509 - 1575), casada en 1528 co duque **Hércules II de Ferrara**
* Un fillo sen nome (1508)
* Un fillo morto ao nacer (1512)

O 9 de outubro de 1514 casou en terceiras nupcias, en Abbeville coa princesa **María Tudor**, filla de Henrique VII de Inglaterra e Isabel de York. Desta unión non tivo fillos.

## Morte 
Lois morreu o 1 de xaneiro de 1515, e foi enterrado na Basílica de San Denis. Debido á tradición da lei sálica, que non permitía ás mulleres herdar o trono de Francia, foi sucedido polo fillo do seu primo irmán, Francisco I (que tamén era o seu xenro), quen fundou a súa propia liña dinástica de reis franceses.

## Notas 
## Véxase tamén 
### Bibliografía 
* André Maurois (1951): *Historia de Francia*. Editorial Surco. Madrid.
* Hochner, Nicole (2006): *Louis XII: Les dérèglements de l’image royale*, collection «Époques» Seyssel: Champ Vallon